Diari Oficial de la Generalitat Valenciana


Sumari del DOGV 9845, del 09-05-2024 (2024/3973)

RESOLUCIÓ de 16 de abril de 2024, de la Vicepresidència Primera i Conselleria de Cultura i Esport, per la qual es convoquen els Premis 2024 als llibres millor editats, i a la labor dels llibreters i les llibreteres i a la tasca dels professionals bibliotecaris pel foment lector a la Comunitat Valenciana en 2023.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9845

Data del DOGV
:   09-05-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/3973


Data del document
:   16-04-2024

Organisme emissor
:   Vicepresidència Primera i Conselleria de Cultura i Esport

Tipus de document
:   Resolució

Anàlisi jurídica

 Descriptors 

:   * Vicepresidència Primera i Conselleria de Cultura i Esport

RESOLUCIÓ de 16 de abril de 2024, de la Vicepresidència Primera i Conselleria de Cultura i Esport, per la qual es convoquen els Premis 2024 als llibres millor editats, i a la labor dels llibreters i les llibreteres i a la tasca dels professionals bibliotecaris pel foment lector a la Comunitat Valenciana en 2023. [2024/3973]  
L'Orde 49/2016, de 24 d'agost, de la Conselleria d'Educació, Investigació, Cultura i Esport (DOGV 7860, 29.08.2016), va crear els premis als llibres millor editats i a la labor dels llibreters i les llibreteres a la Comunitat Valenciana, i va establir-ne les bases reguladores.  
Amb esta orde s'atorga, per mitjà d'un instrument legal, l'oportuna estabilitat i transparència a les convocatòries que, des de fa anys, la Generalitat ha realitzat de premis per als llibres millor editats i a la labor desenvolupada per les llibreries a la Comunitat Valenciana.  
Ara com ara, es considera adequat incloure un nou premi per a una Biblioteca Pública Municipal o Agència de Lectura, com a reconeixement a la tasca dels professionals bibliotecaris de la Comunitat Valenciana per contribuir a la difusió del llibre i fomentar els hàbits de lectura entre la ciutadania.  
Per tot això, fent ús de les facultats que em conferix l'article 28 de la Llei 5/1983, de 30 de desembre, del Consell, resolc:  
  
Primer. Objecte de la convocatòria  
Es convoca, en règim de concurrència competitiva, el concurs públic per a la concessió dels premis 2024 als llibres millor editats, i a la labor dels llibreters i les llibreteres i a la tasca dels professionals bibliotecaris pel foment lector a la Comunitat Valenciana en 2023.  
  
Per a tot el que no figura en esta resolució, les bases d'esta convocatòria són les que figuren en l'Ordre 49/2016, de 24 d'agost, de la Conselleria d'Educació, Investigació, Cultura i Esport (DOGV 7860, 29.08.2016).  
  
Segon. Modalitats de premis  
1. Tots els premis establits en esta resolució tindran caràcter honorífic, i no tindran dotació econòmica.  
2. Es concedirà un premi a cada una de les modalitats d'edició següents:  
- Premi al llibre millor editat el 2023.  
- Premi al llibre millor il·lustrat el 2023.  
- Premi al còmic millor editat el 2023.  
- Premi al llibre infantil millor editat el 2023.  
- Premi al llibre juvenil millor editat el 2023.  
3. Es concedirà un premi a llibreries en cada una de les categories següents:  
- Premi 2024 a la trajectòria d'una llibreria, que reconeixerà el seu arrelament i la qualitat en les seues activitats de difusió del llibre i foment de la lectura.  
- Premi 2024 a la llibreria més innovadora, que reconeixerà la posada en marxa d'iniciatives innovadores en el foment del llibre i la lectura.  
  
4. Es concedirà un premi a una biblioteca pública municipal o agència de lectura de la Comunitat Valenciana, que reconeixerà la tasca realitzada pels professionals bibliotecaris per a contribuir a la difusió del llibre i fomentar els hàbits de lectura entre la ciutadania:  
- Premi 2024 a la tasca pel foment lector.  
  
Tercer. Requisits dels beneficiaris i les beneficiàries i supòsits exclosos  
  
1. Totes les entitats beneficiàries hauran d'estar legalment constituïdes i tindre capacitat jurídica i actuar en el territori de la Comunitat Valenciana.  
2. Podran optar a cada una de les modalitats de premis fixades en l'article 2.2 tots els editors i les editores, siguen persones físiques o jurídiques, que tinguen com a activitat l'edició de llibres en l'àmbit competencial de la Generalitat i la producció dels quals siga comercialitzada a través de llibreries.  
Els editors i les editores tan sols podran presentar a esta convocatòria de premis un màxim d'una obra per modalitat. Una mateixa obra no podrà ser presentada en dos modalitats de premis diferents, encara que es tracte d'edicions amb ISBN diferent o en idiomes diferents. Les obres que incomplisquen este punt seran excloses de les modalitats a què s'hagen presentat.  
3. Podran presentar-se a les diferents modalitats de premis fixades en l'article 2.2 els llibres editats a Espanya durant el període comprés entre l'1 de gener i el 31 de desembre de 2023, sempre que:  
  
a) No s'hagen presentat en l'anterior convocatòria de premis als llibres millor editats i a la labor dels llibreters a la Comunitat Valenciana.  
  
b) Es tracte de llibres què complisquen els requisits legals per a difondre'ls i el depòsit legal dels quals s'haja realitzat dins de l'any 2023.  
4. Supòsits exclosos respecte a les modalitats de premis en els llibres, recollides en l'article 2.2 d'esta convocatòria:  
a) Les reedicions de llibres, no obstant això, podran ser tingudes en consideració si aporten alguna variació o millora respecte a l'edició anterior que meresca ser tinguda en compte.  
b) Els llibres publicats per associacions, fundacions i altres institucions públiques o privades sense ànim de lucre, encara que figuren inscrites en el Registre d'empreses editorials; igualment, els no venals.  
c) Les obres que, editades per clubs del llibre i empreses similars, només són destinades als respectius socis o sòcies adherits o adherides, i les editades expressament per a la venda a terminis.  
d) Els llibres editats pels seus autors o autores.  
5. Podran optar als premis a la labor dels llibreters i les llibreteres fixats en l'article 2.3 les llibreries que realitzen la seua activitat en l'àmbit competencial de la Generalitat i que complisquen la finalitat del premi.  
6. Supòsits exclosos respecte a les modalitats de premis a la labor dels llibreters i les llibreteres arreplegades en l'article 2.3 d'esta convocatòria:  
a) Les llibreries que pertanyen a organismes i empreses públics.  
b) Les llibreries el sistema de vendes i difusió de les quals siga únicament a través d'internet.  
c) Les llibreries en què la comercialització del llibre i la cultura escrita no siga l'element bàsic.  
7. Podran optar al premi a la tasca pel foment lector fixat en l'article 2.4 les biblioteques públiques municipals i agències de lectura de la Comunitat Valenciana que complisquen la finalitat del premi.  
  
Quart. Termini i lloc de presentació de les sol·licituds  
1. En el cas de les modalitats de premis fixades en l'article 2.2, les sol·licituds es presentaran exclusivament per via telemàtica.  
Per a això, la persona que represente l'entitat sol·licitant haurà d'accedir al procediment mitjançant l'accés a l'apartat servicis en línia de la seu electrònica de la Generalitat https://sede.gva.es/va/ a través de l'adreça següent:  
https://www.tramita.gva.es/ctt-att-atr/asistente/iniciarTramite.html'tramite=DGM\_SUB&version=1&login=c&idioma=va&idCatGuc=PR&idProcGuc=15868  
La sol·licitud ha d'estar firmada per la persona que represente legalment l'entitat sol·licitant, utilitzant exclusivament els mitjans electrònics facilitats pels servidors d'informació de la Generalitat, de conformitat amb el que preveu el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. Per a fer-ho, s'accedirà a l'apartat de servicis en línia de la seu electrònica de la Generalitat, accessible a través de https://sede.gva.es/va/  
Han de disposar d'algun dels sistemes de firma electrònica admesos en la seu electrònica de la Generalitat. En el cas que es presente un certificat digital de persona física i que s'actue en representació d'una persona jurídica, cal inscriure's prèviament en el Registre de representacions de caràcter voluntari davant de la Generalitat per a la realització de tràmits per via telemàtica.  
La introducció de dades haurà de fer-se d'acord amb les instruccions del manual d'ajuda que està disponible en la pàgina web de la Vicepresidència Primera i Conselleria de Cultura i Esport: https://cultura.gva.es/va/web/libro/libros-mejor-editados  
Hi ha un correu d'assistència tècnica: generalitat\_en\_itm@qyu.dx, destinat a resoldre qualsevol problema tècnic relacionat amb la presentació electrònica de la sol·licitud.  
2. Les notificacions i comunicacions es realitzaran únicament a través de mitjans electrònics de conformitat amb els articles 14.2, 41 i 43 de la Llei 39/2015, d'1 d'octubre, del procediment administratiu comú de les administracions públiques.  
3. Si la sol·licitud no complix els requisits exigits en esta convocatòria, d'acord amb l'article 68.1 de la Llei 39/2015, es requerirà per mitjans telemàtics a la persona interessada perquè, en el termini de 10 dies, esmene la falta o adjunte els documents preceptius, i s'indica que, si no ho fa així, es considerarà que desistix de la petició, amb la resolució prèvia que haurà de ser dictada en els termes previstos en l'article 21 de la Llei 39/2015. La documentació esmentada s'aportarà exclusivament per mitjans telemàtics, accedint al procediment en la seu electrònica de la Generalitat, en l'enllaç establit per a això, en l'adreça electrònica anteriorment esmentada.  
4. Les sol·licituds que es presenten a les modalitats fixades en l'article 2.2 constaran dels següents annexos:  
Annex I. Sol·licitud de premis als llibres millor editats.  
Annex II. Dades de les obres presentades.  
A més de la sol·licitud telemàtica, i dins del termini de presentació, l'entitat sol·licitant haurà de presentar:  
a) Un exemplar de cada obra presentada.  
b) En cas de reedicions que suposen millores o variacions respecte a la primera edició, haurà d'aportar-se també un exemplar de la primera edició i una memòria justificativa, de dos pàgines d'extensió com a màxim, en què s'indiquen les millores o variacions respecte a la primera edició i la seua rellevància.  
5. Les obres a què es referix l'apartat anterior, juntament amb la documentació corresponent, s'hauran de presentar, preferentment en el Servici del Llibre i Biblioteques de la Subdirecció General del Llibre, Arxius i Biblioteques (monestir de Sant Miquel dels Reis, av. Constitució, 284, 46259 València), o bé, en els registres de les direccions territorials de la Vicepresidència Primera i Conselleria de Cultura i Esport de Castelló, València o Alacant, o per qualsevol dels mitjans establits en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
  
En el supòsit que la documentació es presente en Correus, estarà regulada per l'article 31 del Reial decret 1829/1999, de 3 de desembre, pel qual s'aprova el reglament que regula la prestació dels servicis postals.  
6. La presentació de la sol·licitud per a optar a estos premis implica la plena acceptació, pel sol·licitant o la sol·licitant, d'esta resolució i de l'Orde 49/2016, de 24 d'agost, de la Conselleria d'Educació, Investigació, Cultura i Esport, per la qual es creen els premis als llibres millor editats i a la labor dels llibreters i les llibreteres a la Comunitat Valenciana i s'establixen les bases que els regulen.  
7. El termini de presentació de les sol·licituds serà de 15 dies naturals comptats a partir de l'endemà de la publicació d'esta resolució en el Diari Oficial de la Generalitat Valenciana. L'incompliment d'este termini determinarà automàticament l'exclusió del procediment.  
8. En els casos de les modalitats de premis a les llibreries establides en l'article tercer, així com el premi a la tasca pel foment lector en una biblioteca o agència de lectura, establit en l'article quart d'esta resolució, les candidatures seran presentades per escrit pels membres de la Comissió Tècnica de Valoració, específicament constituïda per a la valoració dels premis.  
Per a la valoració de les biblioteques o agències de lectura proposades pels membres de la Comissió Tècnica de Valoració, es tindrà en compte el conjunt d'elements que intervenen en la difusió del llibre i la promoció de la lectura, basant-se en la baremació següent:  
  
a) Transversalitat de les accions realitzades: màxim 5 punts  
b) Caràcter intergeneracional en els objectius d'actuació: màxim 5 punts  
c) Lideratge en la creació i el desenvolupament dels programes d'actuació: màxim 5 punts  
d) Grau de reaprofitament de les accions per altres col·lectius: màxim 5 punts  
  
Quint. Comissió tècnica de valoració i procediment de concessió  
1. El procediment per a la concessió dels premis es tramitarà en règim de concurrència competitiva. Els premis a les llibreries i a les biblioteques o agències de lectura es concediran a proposta de la comissió tècnica de valoració. La Direcció General de Cultura serà l'òrgan competent per a l'ordenació i instrucció del procediment de concessió, i es delega en el director general de Cultura la facultat de resoldre la concessió d'estos premis.  
2. Es nomena una comissió tècnica de valoració de les sol·licituds als premis a la labor dels llibreters i les llibreteres, a la tasca de foment lector a una biblioteca o agència de lectura i als llibres millor editats en les diferents modalitats de l'article segon d'esta convocatòria, integrada per:  
- Presidència: el director general de Cultura o funcionari o funcionària en qui delegue.  
- Vicepresidència: un cap o una cap de servici de la Direcció General de Cultura.  
- Vocals: set representants de reconegut prestigi en l'àmbit cultural valencià del llibre.  
- Secretaria: una persona tècnica adscrita a la direcció general competent en matèria del llibre.  
3. La Comissió Tècnica de Valoració esmentada en el punt anterior examinarà les sol·licituds i propostes formulades considerant la documentació presentada i els seus coneixements per a valorar-les i jutjar-les, i, a través de l'òrgan instructor del procediment, elaborarà la proposta d'adjudicació d'estos premis, l'aprovació dels quals correspondrà al director general de Cultura, que dictarà una resolució per delegació del vicepresident primer i conseller de Cultura i Esport, que serà publicada en el Diari Oficial de la Generalitat Valenciana.  
4. La comissió tècnica de valoració establida en esta resolució de convocatòria s'ajustarà en les seues valoracions als criteris i baremacions fixats en els articles 7.4, 7.5 i 7.6 de l'Orde 49/2016, de 24 d'agost, de la Conselleria d'Educació, Investigació, Cultura i Esport, per la qual es creen els premis als llibres millor editats i a la labor dels llibreters o les llibreteres a la Comunitat Valenciana (DOGV 7860, 29.08.2016), així com als fixats en l'article 4.5 d'esta resolució.  
  
5. Per a tot el que no està previst en esta convocatòria o en l'Orde 49/2016, de 24 d'agost, de la Conselleria d'Educació, Investigació, Cultura i Esport, la comissió tècnica de valoració ajustarà les actuacions al que regula, sobre òrgans col·legiats de les diferents administracions públiques, el capítol II del títol preliminar de la Llei 40/2015, d'1 d'octubre, de règim jurídic del sector públic.  
6. El termini màxim per a resoldre i notificar la resolució serà de sis mesos a comptar a partir de la publicació d'esta convocatòria en el Diari Oficial de la Generalitat Valenciana.  
7. Les sol·licituds sobre les quals no recaiga resolució expressa en este termini podran entendre's desestimades o denegades, sense perjuí de l'obligació legal de resoldre establida en l'article 21 de la Llei 39/2015, d'1 d'octubre, del procediment administratiu comú de les administracions públiques.  
  
Sext. Difusió  
La Vicepresidència Primera i Conselleria de Cultura i Esport donarà la major difusió possible als llibres, les llibreries i les biblioteques o agències de lectura premiades dins de les seues accions de promoció del llibre i foment lector.  
Així mateix, tant l'editor o l'editora de les obres premiades com les llibreries i biblioteques o agències de lectura premiades podran fer ús publicitari d'esta circumstància indicant en els exemplars o en els seus establiments de manera expressa la concessió del premi i la modalitat.  
  
Després de la publicació de la resolució de concessió dels premis 2024 als llibres millor editats, a la labor dels llibreters i les llibreteres a la Comunitat Valenciana i a la tasca de foment lector a una biblioteca o agència de lectura en 2023, les obres no premiades quedaran a la disposició dels editors o les editores, els quals podran retirar-les abans del 31 de desembre de l'any 2024. En cas de no fer-ho, seran destinades a biblioteques públiques.  
Sèptim. Protecció de dades  
Tractament de dades personals. La Vicepresidència Primera i Conselleria de Cultura i Esport és responsable del tractament de les dades personals que s'arrepleguen a conseqüència d'esta convocatòria, i les tractarà per a la gestió i el desenvolupament d'este premi. Les persones interessades poden exercir els seus drets d'accés, rectificació, oposició, supressió, limitació del tractament i no ser objecte d'una decisió basada únicament en el tractament automatitzat, en el següent enllaç. Informació detallada en: http://www.gva.es/va/proc19970 tractament denominat «Premis i concursos».  
  
Octau. Recursos  
De conformitat amb el que establixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei reguladora de la jurisdicció contenciosa administrativa, contra esta resolució, que posa fi a la via administrativa, es podrà recórrer potestativament de reposició o bé es podrà plantejar directament un recurs contenciós administratiu en els terminis i davant els òrgans que s'indiquen a continuació:  
  
a) El recurs potestatiu de reposició haurà d'interposar-se davant la Vicepresidència Primera i Conselleria de Cultura i Esport en el termini d'un mes a comptar de l'endemà de la publicació d'esta resolució en el Diari Oficial de la Generalitat Valenciana.  
b) El recurs contenciós administratiu haurà d'interposar-se davant els jutjats contenciosos administratius de la Comunitat Valenciana en el termini de dos mesos a comptar de l'endemà de la publicació d'esta resolució en el Diari Oficial de la Generalitat Valenciana.  
  
València, 16 d'abril de 2024 - El director general de Cultura (p. d. Y.02.08.4393; DOGV 9328): Sergio Arlandis López.